Woolworths

Woolworths is 'n Suid-Afrikaanse winkelgroep wat op die Johannesburgse Effektebeurs genoteer is. Die winkelgroep is deur Max Sonnenberg saam met sy seun Richard en Fred Kossuth gestig. Die eerste Woolworthswinkel is in Oktober 1931 in die Ou Royal Hotel in Kaapstad geopen. In 2012 het die groep landwyd 20 000 permanente werknemers in hul 400 winkels gehad.

Omstredenheid

Bemarking
Die winkelgroep het in 2010 opslae gemaak nadat hulle besluit het om Christelike tydskrifte van hulle rakke te verwyder. Na die publieke ophef en 'n dreigende boikot het hulle aangedui dat die besluit of dalende verkope gebaseer is. Die vyf tydskrifte is later weer op die rakke geplaas. Hulle weier ook om enige Afrikaans in hulle winkels te gebruik.

Rasherrie
In September 2012 het hulle 'n rasherrie ontketen omdat hulle advertensies vir poste wit applikante uitgesluit het. Volgens Solidariteit maak die Wet op Gelyke Indiensneming nie voorsiening vir die uitsluiting van enige ras tydens die aansoekproses nie, en het dan geëis dat dit vir alle rasse oopgestel word. Volgens hul advertensie se herbewoording sou Woolworths "voorkeur gee aan kandidate uit aangewese groepe, in oorleg met ons indiensneming-ekwiteitbenadering".

Bevordering van LGBT onder jeug 
In Junie 2023 het Woolworths sowel lof as hewige kritiek van ondermeer Christen- en Moslem-groepe ontvang vir bemarking van klerasie met LGBTQIA+-ontwerpe aan jong klante. In reaksie het Woolworths 'n verklaring uitgeryk waarvolgens hulle weier om hulle van die kampanje as 'n integrale bydrae tot Pride-maand te distansieer. Woolworths het hulself verder aangedui as 'n verskaffer van goedere in plaas van 'n morele of maatskaplike kompas. Deur kritici is Woolworths ondermeer verwyt dat hulle 'n "bose generasie in 'n Christenland" sou bevorder, terwyl ander die "Be an Ally"-kampanje en -slagspreuk lof toegeswaai het.

Marks and Spencer 
Woolworths Suid-Afrika skoei hul handelsmerk openlik op die Britse Marks and Spencer kleinhandelkonsep. Marks and Spencer word tipies binne die Woolworths-organisasie aangewend as 'n riglyn wat modernisering van winkeltemas en -handelsmerke betref, benewens die uitleg van winkels.

Verwysings

Eksterne skakels 

 Woolworths se webtuiste

JSE-genoteerde maatskappye
Kaapstad
Suid-Afrikaanse sakeondernemings
Winkels